Document ID: 32004R2182

Reference:
21.12.2004
SK
Úradný vestník Európskej únie
L 373/1
NARIADENIE RADY (ES) č. 2182/2004
zo 6. decembra 2004
o medailách a žetónoch podobných eurominciam
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 123 ods. 4 tretia veta,
so zreteľom na návrh Komisie,
so zreteľom na stanovisko Európskej centrálnej banky (1),
keďže:
(1)
Dňa 1. januára 1999 sa euro stalo zákonnou menou účastníckych členských štátov v súlade s požiadavkami nariadenia Rady (ES) č. 974/98 z 3. mája 1998 o zavedení eura (2) a tých tretích krajín, ktoré uzavreli so Spoločenstvom dohodu o zavedení eura, konkrétne Monako, San Maríno a Vatikán.
(2)
Nariadenie Rady (ES) č. 975/98 z 3. mája 1998 o nominálnych hodnotách a technických špecifikáciách euromincí určených do obehu (3) stanovilo základné vlastnosti euromincí. Euromince sú od svojho zavedenia v januári 2002 v celom europriestore jediným zákonným platidlom v kovovej podobe v obehu.
(3)
Odporúčanie Komisie 2002/664/ES z 19. augusta 2002 o medailách a žetónoch podobných eurominciam (4) odporučilo, aby sa pri predaji a výrobe, skladovaní, dovoze a distribúcii na účely predaja alebo na iné obchodné účely zamedzilo istým vizuálnym vlastnostiam medailí a žetónov, ktorých veľkosť sa veľmi podobá veľkosti euromincí.
(4)
Oznámenie Komisie z 23. júla 1997 o používaní znaku eura zaviedlo znak (€) a vyzvalo všetkých používateľov meny, aby na popis peňažných čiastok v eurách používali tento znak.
(5)
Oznámenie Komisie z 22. októbra 2001 o autorskoprávnej ochrane dizajnu spoločnej lícnej strany euromincí (5) vymedzilo opatrenia, ktoré je potrebné uplatňovať pri reprodukcii dizajnu spoločnej lícnej strany euromincí.
(6)
Vizuálne vlastnosti euromincí Komisia zverejnila 28. decembra 2001 (6).
(7)
Občania sa môžu mylne domnievať, že medaily a žetóny, na ktorých je napísané „euro“ alebo „eurocent“, znak eura alebo dizajn podobný tomu, ktorý je na spoločnej lícnej strane alebo na niektorej národnej strane euromincí, majú štatút zákonného platidla v niektorom členskom štáte, ktorý prijal euro, alebo v účastníckej tretej krajine.
(8)
Stále sa zvyšuje riziko, že medaily a žetóny, ktorých veľkosť a vlastnosti kovu sú podobné eurominciam, môžu byť nezákonne použité namiesto euromincí.
(9)
Je preto vhodné, aby sa medaily a žetóny, ktorých vizuálne vlastnosti, veľkosť alebo vlastnosti kovu sú podobné eurominciam, nepredávali, nevyrábali, nedovážali alebo nedistribuovali na účel predaja alebo na iné obchodné účely.
(10)
Je na každom členskom štáte, aby zaviedol príslušné sankcie za porušenia s cieľom dosiahnuť rovnakú ochranu eura proti podobným medailám a žetónom v celom Spoločenstve,
PRIJALA TOTO NARIADENIE:
Článok 1
Definície
Na účely tohto nariadenia sa uplatňujú tieto definície:
a)
„euro“ je zákonná mena účastníckych členských štátov, ktoré sú vymenované v článku 1 nariadenia (ES) č. 974/98, a tých účastníckych tretích krajín, ktoré uzavreli so Spoločenstvom dohodu o zavedení eura (ďalej len „účastnícke tretie krajiny“);
b)
„znak eura“ je znak pre euro (€), ako je znázornený a popísaný v prílohe I;
c)
„medaily a žetóny“ sú také kovové predmety iné než predrobky určené na razenie mincí, ktoré vyzerajú ako minca a/alebo majú technické vlastnosti mince, ale nie sú vydané podľa vnútroštátnych právnych predpisov alebo právnych predpisov účastníckej tretej krajiny alebo právnych predpisov iných štátov a ktoré preto nie sú ani zákonným platobnými prostriedkami, ani zákonným platidlom;
d)
„zlato“, „striebro“ a „platina“ sú zliatiny obsahujúce zlato, striebro a platinu s podielom drahého kovu najmenej 375,500 a prípadne 850 tisícin hmotnosti. Táto definícia sa netýka dohovorov o puncovníctve uplatniteľných v členských štátoch;
e)
„Európske centrum vedy a techniky“ (ďalej ako „ECVT“) je subjekt zriadený rozhodnutím Komisie z 29. októbra 2004;
f)
„referenčné pásmo“ má význam uvedený v bode 1 prílohy II.
Článok 2
Ochranné ustanovenia
Pokiaľ články 3 a 4 neustanovujú inak, výroba a predaj medailí a žetónov a ich dovoz a distribúcia na účel predaja alebo na iné obchodné účely je zakázaná, ak:
a)
sú na ich povrchu nápisy „euro“ alebo „eurocent“; alebo znak eura, alebo
b)
je ich veľkosť v referenčnom pásme; alebo
c)
je dizajn medailí alebo žetónov podobný niektorému národnému dizajnu lícnej strany alebo dizajnu spoločnej rubovej strany euromincí, alebo ak je rovnaký alebo podobný dizajnu hrany 2-eurovej mince.
Článok 3
Výnimky
1.   Medaily a žetóny s nápismi „euro“ alebo „eurocent“, alebo so znakom eura bez zobrazenej nominálnej hodnoty nie sú zakázané, ak je ich veľkosť mimo referenčného pásma.
2.   Medaily a žetóny, ktorých veľkosť je v rámci referenčného pásma, nie sú zakázané, ak:
a)
majú uprostred prerazený otvor s veľkosťou viac ako 6 milimetrov alebo ak je ich tvar mnohouholný s najviac šiestimi hranami za predpokladu dodržania podmienky uvedenej v písmene c) bod ii); alebo
b)
sú vyrobené zo zlata alebo striebra alebo platiny; alebo
c)
spĺňajú tieto podmienky:
i)
kombinácie priemeru a výšky hrany medailí a žetónov sú vždy mimo rozsahov vymedzených v každom z prípadov uvedených v bode 2 prílohy II a
ii)
kombinácie priemeru a kovových vlastností medailí a žetónov sú vždy mimo rozsahov vymedzených v každom z prípadov uvedených v bode 3 prílohy II.
Článok 4
Povolené odchýlky
1.   Komisia môže udeliť osobitné povolenia na použitie nápisov „euro“ alebo „eurocent“, alebo znaku eura v súlade s podmienkami použitia podliehajúcimi kontrole v prípadoch, ak neexistuje riziko zámeny. V takých prípadoch musí byť na povrchu medaily alebo žetónu jasne identifikovateľný príslušný hospodársky subjekt členského štátu a na lícnej alebo rubovej strane medaily alebo žetónu musí byť vyrazené označenie „nie je zákonným platidlom“.
2.   Komisia je oprávnená vyhlásiť, či je dizajn „podobný“ v zmysle článku 2 písm. c).
Článok 5
Existujúce medaily a žetóny
Medaily a žetóny vydané pred nadobudnutím účinnosti tohto nariadenia, ktoré nespĺňajú podmienky stanovené v článkoch 2, 3 a 4, sa môžu naďalej používať najneskôr do konca roka 2009, pokiaľ ich nemožno použiť namiesto euromincí. Tieto medaily a žetóny sa evidujú, ak je to vhodné, podľa postupov uplatňovaných v členských štátoch a oznamujú sa ECVT.
Článok 6
Sankcie
1.   Členské štáty stanovia pravidlá týkajúce sa sankcií uplatniteľných za porušenia ustanovení tohto nariadenia a prijmú všetky opatrenia potrebné na zabezpečenie ich vykonávania. Sankcie musia byť účinné, primerané a odradzujúce.
2.   Členské štáty prijmú zákony, iné právne predpisy a správne opatrenia na uplatňovanie tohto článku do 1. júla 2005. Bezodkladne o tom informujú Komisiu.
Článok 7
Uplatniteľnosť
Toto nariadenie sa uplatňuje v účastníckych členských štátoch, ktoré sú vymenované v nariadení (ES) č. 974/98.
Článok 8
Nadobudnutie účinnosti
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné v členských štátoch v súlade so Zmluvou o založení Európskeho spoločenstva.
V Bruseli 6. decembra 2004
Za Radu
predseda
H. HOOGERVORST
(1)  Ú. v. EÚ C 134, 12.5.2004, s. 11.
(2)  Ú. v. ES L 139, 11.5.1998, s. 1. Nariadenie naposledy zmenené a doplnené nariadením (ES) č. 2596/2000 (Ú. v. ES L 300, 29.11.2000, s. 2).
(3)  Ú. v. ES L 139, 11.5.1998, s. 6. Nariadenie naposledy zmenené a doplnené nariadením (ES) č. 423/1999 (Ú. v. ES L 52, 27.2.1999, s. 2).
(4)  Ú. v. ES L 225, 22.8.2002, s. 34.
(5)  Ú. v. ES C 318, 13.11.2001, s. 3.
(6)  Ú. v. ES C 373, 28.12.2001, s. 1.
PRÍLOHA I
PODOBA ZNAKU EURA PODĽA ČLÁNKU 1
PRÍLOHA II
1.   Definícia referenčného pásma podľa článku 1
a)
Referenčné pásmo pre veľkosť medailí a žetónov je súbor kombinácií medzi hodnotami priemeru a hodnotami výšky hrany, ktoré spadajú do príslušného referenčného rozsahu pre priemer a referenčného rozsahu pre výšku hrany.
b)
Referenčný rozsah pre priemer je 19,00 milimetrov až 28,00 milimetrov.
c)
Referenčný rozsah pre výšku hrany je 7,00 % až 12,00 % každej hodnoty v rámci referenčného rozsahu pre priemer.
2.   Rozsahy uvedené v článku 3 ods. 2) písm. c) bod i)
Definované rozsahy
Priemer
(mm)
Výška hrany
(mm)
1.
19,45–20,05
1,63–2,23
2.
21,95–22,55
1,84–2,44
3.
22,95–23,55
2,03–2,63
4.
23,95–24,55
2,08–2,68
5.
25,45–26,05
1,90–2,50
3.   Rozsahy uvedené v článku 3 ods. 2) písm. c) bod ii)
Priemer (mm)
Vlastnosti kovu
1.
19,00–21,94
Elektrická vodivosť medzi 14,00 a 18,00 % IACS
2.
21,95–24,55
Elektrická vodivosť medzi:
—
14,00 a 18,00 % IACS alebo
—
4,50 a 6,50 % IACS, pokiaľ medaila alebo žetón nie je z jednej zliatiny a jej magnetický moment nie je v rozsahu od 1,0 do 7,0 μVs.cm
3.
24,56–26,05
Elektrická vodivosť medzi:
—
15,00 a 18,00 % IACS alebo
—
13,00 a 15,00 % IACS, pokiaľ medaila alebo žetón nie je z jednej zliatiny a jej magnetický moment nie je v rozsahu od 1,0 do 7,0 μVs.cm
4.
26,06–28,00
Elektrická vodivosť medzi 13,00 a 15,00 % IACS, pokiaľ medaila alebo žetón nie je z jednej zliatiny a jej magnetický moment nie je v rozsahu od 1,0 do 7,0 μVs.cm
4.   Grafické znázornenie
Tento graf znázorňuje definície obsiahnuté v tejto prílohe:

Summary:
Medaily a žetóny podobné eurominciam
Medaily a žetóny podobné eurominciam
ZHRNUTIE K DOKUMENTU:
Nariadenie (ES) č. 2182/2004 o medailách a žetónoch podobných eurominciam
AKÝ JE CIEĽ TOHTO NARIADENIA?
Stanovujú sa v ňom jednotné podmienky na výrobu medailí a žetónov podobných eurominciam s cieľom chrániť občanov pred rizikom zámeny alebo podvodu.
Vymedzujú sa v ňom podmienky týkajúce sa na jednej strane eura a na druhej strane stupňa technickej podobnosti medzi medailami či žetónmi a euromincami.
HLAVNÉ BODY
Cieľom nariadenia je chrániť verejnosť pred rizikom zámeny alebo podvodu v dôsledku kovových predmetov, ako sú medaily a žetóny, ktoré sa výrazne podobajú eurominciam. Takéto medaily a mince sa môžu zameniť za zákonné platidlo (môžu byť prijaté, ak sa pri platení ponúknu ako mince alebo bankovky), no takisto sa môžu nezákonne použiť namiesto euromincí.
Na účely tohto nariadenia sa medaily a žetóny vymedzujú ako kovové predmety, ktoré vyzerajú ako euromince a/alebo majú technické vlastnosti euromincí, ale nie sú vydané podľa vnútroštátnych právnych predpisov alebo právnych predpisov účastníckej krajiny mimo EÚ alebo právnych predpisov iných štátov, a ktoré preto nie sú ani zákonnými platobnými prostriedkami, ani zákonným platidlom.
V nariadení sa zakazuje výroba, predaj, dovoz a distribúcia (na predaj alebo iné obchodné účely) medailí a žetónov, ktoré majú vizuálne vlastnosti podobné jednotnej mene.
Na medailách a žetónoch nesmie byť:
nápis „euro“ alebo „eurocent“ alebo
symbol eura na ich povrchu.
Zároveň nesmú obsahovať:
žiaden dizajn podobný dizajnom zobrazeným na eurominciach;
symboly predstavujúce zvrchovanosť krajín Európskej únie (EÚ);
tvar hrany alebo dizajn euromincí alebo symbol eura.
Medaily a žetóny nesmú mať rovnakú veľkosť ako euromince. Európska komisia má určiť, či je kovový predmet minca alebo žetón, a či sa uplatňujú zákazy podľa tohto nariadenia.
Medaily a žetóny s nápisom „euro“ alebo „eurocent“ alebo symbolom eura bez zobrazenej nominálnej hodnoty sú povolené, ak je ich veľkosť dostatočne odlišná od veľkosti euromincí a ak neobsahujú dizajn podobný dizajnom a symbolom vymenovaným skôr v texte. Ak však majú veľmi podobnú veľkosť, musia mať v strede dieru alebo tvar mnohouholníka s najviac šiestimi hranami alebo musia byť vyrobené zo zlata, striebra, platiny alebo byť vždy mimo vymedzených rozsahov.
Komisia môže udeliť osobitné povolenia na používanie výrazu „euro“ alebo „eurocent“, pokiaľ neexistuje žiadne riziko zámeny. V takých prípadoch príslušný hospodársky subjekt v rámci krajiny EÚ musí byť jasne identifikovateľný na povrchu medaily alebo žetónu.
Ak je na medaile alebo žetóne napísaná aj súvisiaca nominálna hodnota, na lícnej alebo rubovej strane medaily alebo žetónu musí byť vyrazené označenie „nie je zákonným platidlom“.
Nominálne hodnoty a technické špecifikácie euromincí, ktoré sú jediné mince považované v eurozóne za zákonné platidlo, sú stanovené v nariadení Rady (EÚ) č. 729/2014.
Medaily a žetóny vydané pred nadobudnutím účinnosti nariadenia sa mohli používať do konca roka 2009, pokiaľ sa nepoužívali namiesto euromincí. Takéto medaily a žetóny musia byť zaznamenané v súlade s postupmi platnými v krajinách EÚ a oznámené Európskemu centru vedy a techniky.
Toto nariadenie sa uplatňuje vo všetkých krajinách EÚ, ktoré zaviedli euro v roku 2002 (Rakúsko, Belgicko, Fínsko, Francúzsko, Nemecko, Grécko, Írsko, Taliansko, Luxembursko, Holandsko, Portugalsko a Španielsko). Jeho rozsah pôsobnosti sa nariadením (ES) č. 2183/2004 v znení pozmenenom nariadením (ES) č. 47/2009 rozšíril na krajiny EÚ, ktoré ešte nezaviedli euro. Krajiny EÚ mali zaviesť a vykonávať pravidlá týkajúce sa sankcií za porušenie nariadenia do 1. júla 2005.
ODKEDY SA NARIADENIE UPLATŇUJE?
              
Uplatňuje sa od 21. decembra 2004.
HLAVNÝ DOKUMENT
            
Nariadenie Rady (ES) č. 2182/2004 zo 6. decembra 2004 o medailách a žetónoch podobných eurominciam (Ú. v. EÚ L 373, 21.12.2004, s. 1 – 6)
Následné zmeny nariadenia (ES) č. 2182/2004 boli zapracované do pôvodného textu. Toto konsolidované znenie slúži len na dokumentačné účely.
Posledná aktualizácia 02.02.2017